I visse sakstyper har man rett på fri rettshjelp uavhengig av inntekt og formue, for eksempel i saker om omsorgsovertakelse eller akuttvedtak om midlertidig plassering av barn etter barnevernloven eller i saker om tilbakekall av oppholdstillatelse og utvisning etter utlendingsloven.
Visse andre sakstyper har inntekts- og formuesvilkår for å innvilge fri rettshjelp. I disse saker kan man ikke ha en brutto årsinntekt som overstiger kr 320 000 eller en netto formue på mer enn kr 100 000, for få rett på fri rettshjelp. Hvis man er gift eller lever sammen med andre med en felles økonomi, er inntektsgrensen på kr 490 000 og formuesgrensen på kr 100 000. Beløpene er pr. 01.01.2022. Eksempler på slike behovsprøvde saker er skifteoppgjør etter separasjon/skilsmisse, foreldretvist om foreldreansvar, fast bosted og samvær, saker om oppsigelse/avskjed, og saker med anke til Trygderetten over vedtak fra NAV.
Ovenfor er omtalt sivile saker. I straffesaker -- som siktet eller tiltalt -- kan man etter nærmere vilkår ha rett på forsvarsadvokat betalt av det offentlige. Hvis man er den som er blitt utsatt for den straffbare handling, kan man som fornærmet etter nærmere vilkår ha rett på bistandsadvokat betalt av det offentlige.
Hvis du tar kontakt med oss, kan vi vurdere om du har rett på fri rettshjelp i den type sak du har og eventuelt bistå deg med å søke om dette.